Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 13/11/1105	Bratislava V, 8.10.2013
EEČ : 2-12-331-2013

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 2 písmeno d) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov spáchaný formou organizátorstva podľa § 21 odsek 1 písmeno a) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
XXXXX mladší, konateľ spoločnosti XXXXX s.r.o., XXXXX podal dňa 25.04.2008 daňové priznanie k dani z pridanej hodnoty za zdaňovacie obdobie 1. štvrťrok 2008, v ktorom uviedol vlastnú daňovú povinnosť na úhradu v sume 15 825,- Sk, pričom  si uplatnil právo na odpočítanie dane z faktúr č. 08VF01/1 s dátumom dodania 10.01.2008 za pomocné práce v budove Tatrabanky na Hodžovom námestí 3, XXXXX, základ dane v sume 203 000,- Sk, daň z pridanej hodnoty v sadzbe 19 % v sume 38 57,- Sk, celková suma 241 570,- Sk, z faktúry č. 08VF02/2 s dátumom dodania 11.02.2008 za pomocné práce v budove Tatrabanky na Hodžovom námestí 3 XXXXX, základ dane v sume 205 000,- Sk, daň z pridanej hodnoty v sadzbe 19 % v sume 38 950,- Sk, celková suma 243 950,- Sk, č. 08VF03/3, dátum dodania 13.03.2008 za pomocné práce v budove Tatrabanky na Hodžovom námestí 3 XXXXX, základ dane v sume 149 100,- Sk, daň z pridanej hodnoty v sadzbe 19 % v sume 28 329,- Sk, celková suma 177 429,- Sk, vyhotovených daňovým subjektom XXXXX s.r.o., LXXXXX IČ DPH: SK2021814047,
dňa 25.07.2008 daňové priznanie k dani z pridanej hodnoty za zdaňovacie obdobie 2. štvrťrok 2008, v ktorom uviedol vlastnú daňovú povinnosť na úhradu v sume 23 916,- Sk, dňa 24.10.2008 podal dodatočné daňové priznanie k dani z pridanej hodnoty za zdaňovacie obdobie 2. štvrťrok 2008, v ktorom uviedol vlastnú daňovú povinnosť na úhradu v sume 86 916,- Sk, pričom si uplatnil právo na odpočítanie dane z faktúr  č. 08VF04/2, dátum dodania 13.04.2008 za servis fanciolov na Tatrabanka, Hodžovo námestie XXXXX, základ dane v sume 225 454,- Sk, daň z pridanej hodnoty v sadzbe 19 % v sume 42 836,- Sk, celková suma 268 290,- Sk, č. 08VF04/3, dátum dodania 13.04.2008 za dodanie tovaru (termo hlavica, kondenzátor, termostat RCC 30), základ dane v sume 90 124,- Sk, daň z pridanej hodnoty v sadzbe 19 % v sume 17 123,60 Sk, celková suma 107 247,60 Sk  vyhotovených daňovým subjektom XXXXX s.r.o., XXXXX IČ DPH: SK2021814047, pričom uvedené faktúry boli do účtovníctva spoločnosti XXXXX s.r.o. vnesené takým spôsobom, že XXXXX a XXXXX vyhľadali XXXXX, ktorý v mene spoločnosti, XXXXX s.r.o. napriek tomu, že nevykonávala žiadnu činnosť podpisoval vyššie uvedené faktúry za fiktívne zdaniteľné plnenia za ktoré obdržal finančnú odmenu, pričom uvedené ním podpísané faktúry poskytovali osobe XXXXX, ktorá ich následne poskytovala konateľom spoločnosti XXXXX s.r.o., čím týmto konaním vedeným rôznymi formami vo väčšom rozsahu skrátili daň a spôsobili štátnemu rozpočtu škodu vo výške 5 503,85 € (165 809,- Sk)

lebo zanikla trestnosť činu

Odôvodnenie:
 Vyšetrovateľ PZ z Okresného riaditeľstva PZ XXXXX V, OKP uznesením sp. zn. ORP-XXXXX zo dňa 27.09.2013 podľa § 206 ods. 1 Tr. por. vzniesol obvinenie XXXXX a spol. za zločin skrátenia dane a poistného podľa § 276 ods. 1, ods. 2 písm. d) Tr. zák. na skutkovom základe uvedenom v citovanom uznesení. 

	Dňa 01.10.2013 predložil vyšetrovateľ PZ tunajšej prokuratúre návrh na zastavenie trestného stíhania v zmysle § 215 ods. 1 písm. h) Trestného poriadku.
Preskúmaním na vec sa vzťahujúceho spisového materiálu som zistila, že návrh vyšetrovateľa PZ na zastavenie trestného stíhania je opodstatnený a dôvodný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
V zmysle § 86 ods. 1 písm. e) Trestného zákona trestnosť trestného činu skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278 zaniká, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.
Podľa § 21 ods. 1 písm. a) Tr. zákona  účastníkom na dokonanom trestnom čine alebo na jeho pokuse je ten, kto úmyselne zosnoval alebo riadil spáchanie trestného činu (organizátor).
Podľa § 21 ods. 2 Tr. zákona, na trestnú zodpovednosť účastníka sa použijú ustanovenia o trestnej zodpovednosti páchateľa, ak tento zákon neustanovuje inak.
Podľa § 2 ods. 1 Trestného zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.

Z predloženého spisového materiálu vyplýva, že obvinení XXXXX st. a XXXXX ml., ako konatelia spol. XXXXX, s.r.o. zahrnuli do účtovníctva a do daňových priznaní k DPH za príslušné obdobia I. a II. štvrťroka 2008 faktúry č. 08VF01/1 zo dňa 10.01.2008,   č. 08VF02/2 zo dňa 11.02.2008, č. 08VF03/3 zo dňa 13.03.2008, č. 04/2 zo dňa 13.04.2008, č. 04/3 zo dňa 13.04.2008 bez toho, aby prebehlo reálne plnenie, v dôsledku čoho skrátili daň z pridanej hodnoty v celkovom rozsahu 5 503,85 € (165 809,- Sk). Predmetné faktúry za odmenu podpísal a opečiatkoval obvinený XXXXX, ako konateľ spol. XXXXX, s.r.o., a to na pokyn obvinených XXXXX a XXXXX.

Obvinený XXXXX využil svoje zákonné právo a k veci odmietol vypovedať.

Z výsluchu splnomocnenej zástupkyne Daňového úradu XXXXX vyplýva, že subjekt XXXXX, s.r.o. daňovú povinnosť uhradil ku dňu 03.07.2012, na základe čoho bolo daňové konanie voči spol. XXXXX, s.r.o. zastavené rozhodnutím č. 91010501/5/1684335/2012/Mel zo dňa 12.07.2012, a preto Daňový úrad XXXXX považuje uvedené daňové konanie za skončené. 

Účastníctvo je úmyselnou formou účasti na trestnom čine, kedy trestná činnosť účastníka bezprostredne prispieva k tomu, že došlo k naplneniu znakov trestného činu i keď samotné konanie účastníka priamo znaky trestného činu nenapĺňa. V tomto prípade ide o akcesoritu účastníctva, teda ide o závislosť trestnej zodpovednosti účastníka na trestnej zodpovednosti hlavného páchateľa. Trestný zákon osobitne neupravuje zánik trestnosti účastníctva, preto sa zánik trestnosti účastníka posudzuje analogicky podľa ustanovení o zániku trestnosti páchateľa na dokonanom trestnom čine podľa § 84 a nasl. Trestného zákona.

Zo spisového materiálu tiež vyplýva, že obvinený v predchádzajúcich dvadsiatich štyroch mesiacoch nebol za obdobný čin postihnutý, ani voči nemu nebolo trestné stíhanie za obdobný čin v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

S prihliadnutím na vyššie uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. e), ods. 2 Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Habčáková
prokurátorka